## Анастасія Ажэўская (г. Мінск)

## Сярэдняя школа № 26 г. Мінска, 8 «В» клас

«У кожнай радзімы свой пах і прысмак»

Якая яна, мая Радзіма? Гэта залатыя палі збажыны з сінімі вачыма валошак, светлыя ад квецені сады, што звіняць ад птушыных спеваў. Гэта рэкі, у якіх плёскаецца рыба на заходзе сонца, гэта чыстыя, як усмешкі дзяцей, азёры… Такое хараство навокал, што не адарваць вачэй! А якая ж яна, мая Радзіма, «на пах і прысмак»?

Своеасаблівым адкрыццём для мяне стала кніга «Калі рукаюцца душы» і цытата з яе «У кожнай радзімы свой пах і прысмак». Рыгора Барадуліна і мяне яднае вялікая, бязмежная любоў да Радзімы. Паэт ад Бога, ён дыхаў і жыў радкамі, выказваў шчыра і свабодна. Ён майстар-ювелір, які граніў, выточваў кожны верш. Барадуліну, быццам чараўніку, падуладныя гук, слова, фарба. Ён валодаў талентам мастака-жывапісца, філосафа, музыкі-віртуоза. Паэзія Рыгора Барадуліна – мудрасць, павага і беларуская нацыянальная ідэя.

Майстар таму і майстар, што змог мяне здзівіць, далучыць, прычасціць да паэтычнага слова-цуду, прымусіць задумацца. І я адчула пах чабору, верасу, квітнеючых яблынь, водар скошанай травы… Такі родны пах і смак калодзежнай вады, вэнджанай каўбасы, печанай бульбы, бярозавага соку, антонавак! А пах і смак хлеба! Тут, на маёй Радзіме, пахне свабодай!